Lotty Rosenfeld

**Carlota Eugenia Rosenfeld Villarreal**, artista gisa **Lotty Rosenfeld** izenez ezaguna (Santiago, 1943ko ekainaren 20a - ibidem, 2020ko uztailaren 24a), artista neobanguardista izan zen, Txileko *Escena de Avanzada* izeneko taldeari atxikia. Taldea 1973ko irailaren 11ko estatu-kolpearen ondoren sortu zen, eta bertan artista bisualek eta idazleek parte hartu zuten, diktadura zibiko-militar betean, beren ekoizpen artistikoa «hizkuntza transgresorea, performatikoa eta diziplina anitzekoa» erabiliz garatu zutenak.

Horrez gain, arte bisualekin, musikarekin eta literaturarekin lotutako Fluxus mugimendu artistikoan parte hartu zuen, eta *Corporación Chilena de Vídeo y Artes Electrónicas* (Txileko Bideo eta Arte Elektronikoen Korporazioa) taldearen sortzaileetako bat izan zen. Bere lanetan erabilitako materialen artean, ohikoak izaten ziren hondakinak.

## Biografia 
Lotty Rosenfeld-en aita Ernesto Rosenfeld zen, 1935ean Alemaniatik Txilera heldutako etorkina, eta ama Arsenia Villarreal. Senar-emazteek hiru seme-alaba izan zituzten: Rodolfo, Lotty eta Patricia.

Arte plastikoak ikasi zituen Txileko Unibertsitatean. Bertan, Florencia de Amesti grabatzaile eta katedraduna, Eduardo Vilches Prieto xilografoa eta Kurt Herdan margolaria izan zituen irakasle, beste batzuen artean.

2001ean, Altazor Saria jaso zuen, Grabatua eta Marrazketa kategorian, 2000ko *Grabados Chilenos del Mercosur* (Mercosurreko Txileko Grabatuak) erakusketa kolektiboan aurkeztutako lanagatik. 2003an, berriz ere irabazi zuen Altazor saria, oraingoan Instalazioa eta Bideoartea kategorian, *Moción de Orden* (Agindu-mozioa) bideo anitzeko proiekzioagatik. 2007an, Arte Bisualen Egun Nazionala zela eta, Txileko Kulturaren eta Arteen Kontseilu Nazionalak bere lanaren omenez ekitaldia egin zuen.

Bere ibilbidean erakusketa indibidual eta kolektibo askotan parte hartu zuen Txilen, Latinoamerikan, Ameriketako Estatu Batuetan, Asian eta Europan. Ondokoetan, besteak beste:

* Caliko (Kolonbia) III. Arte Grafikoen Biurtekoan (1975)
* San Juan-eko (Puerto Rico) II. Grabatu Biurtekoan (1976)
* Turkiako V. International Istambul Biennial-ean (1997)
* Shanghaiko (Txina) V. Biurtekoan (2004)
* Erromako (Italia) ''Frammenti d'Arte Contemporanea* erakustaldiak Palazzo Valentini jauregian (1988)
* Madrileko (Espainia) Sofia Erregina Museoan *Cartografías del Deseo* erakusketa (2000) 
* Kassel-eko (Alemania) *Documenta 12* (2007)
* Santiagoko (Txile) *Chile Años 70 y 80 Memoria y Experimentalidad* erakusketa Arte Garaikidearen Museoan (2011-2012) 
* Espainiako Arte Kartografiaren Museoan (Espainia), Arte garaikideko Kartografian (2002) eta Estatu Kartografian (Espainia).
* Veneziako (Italia) 56. Biurtekoan, Txileko ordezkari Paz Errázuriz argazkilariarekin batera, *Poéticas de la disidencia* erakusketarekin (2015)

## Esker onak 
Lotty Rosenfeld-ek ondorengo errekonozimenduak lortu zituen bere bizitzan zehar:

* 1978 - Grabatuko Lehen Saria. Areto Nazionala, Arte Garaikidearen Museoa, Txileko Unibertsitatea, Santiago, Txile.
* 1981 - Ohorezko sari nagusia. Balioen Lehiaketa Kolokatzaile Nazionala, Arte Ederren Museo Nazionala, Santiago, Txile.
* 1981 - Interamerican Foundation eta Ford Fundazioaren Bidaia Beka.
* 1982 - Epaimahaiaren Sari Berezia. First Tokyo International Video Biennal, Japonia.
* 1993 - Andes Fundazioaren beka, Santiago, Txile.
* 1995 - Arte Kritikoen Zirkuluaren Urteko Saria, Aipamen Grafikoa, Txile.
* 2001 - Altazor Saria, Santiago, Txile.
* 2001 - Ford Fundazioaren beka.
* 2001 - Film labur Onenaren Paoa Sari Nazionala, Viña del Mar-eko Nazioarteko 13. Zinemaldia, Txile.
* 2002 - Txileko Arte Kritikoen Zirkuluaren Saria.
* 2003 - Altazor Saria, Instalazio eta Bideoarte Sailean, Aipamena, Santiago, Txile.
* 2003 - Ford Fundazioaren beka.
* 2007 - Lotty Rosenfeld-i omenaldia Ikusizko Arteen Egunean, Kulturaren eta Arteen Kontseilu Nazionala, Santiago, Txile.

## Erreferentziak 
## Kanpo estekak 
* *Lotty Rosenfeld artista bisuala omentzeko bideoa, Txileko Kultura eta Arteen Kontseiluaren sari banaketaren harira*. hipermedula.org (2011ko martxoa)
* *Lotty Rosenfeld*. Artistas Visuales Chilenos. Museo Nacional Bellas Artes.
* *Metrópolis - Lotty Rosenfeld*. YouTubeko *lalululaTV* kanala
* Fundación Lotty Rosenfeld
* *Lotty Rosenfeld. Entrecruces de la memoria 1979-2020''. Museo Nacional Bellas Artes.